בקורו של מבקר רב טעם בטיול הרגועים של קא"ו

	יצאתי לבדוק האם 7 כוכבי מישלין שהוענקו לטיולי קא"ו אכן עדיין זורחים בשמיים.
ידוע אני כמבקר קפדני השואף לשלמות, לכן ציפיתי למצוא אכזבות ופגמים, אך למיטב הפתעתי נכחתי בטיול גורמה לעילה ולאילה למעט נפילה אחת – שתוזכר בהבלטה והגזמה בהמשך.
הטיול החל בקורטוב של תדריך ממצה ומקיף תוצר תחקיר מעמיק של השף אלחנן, בסיוע הטבחית קארין (שנפקדה מהטיול אך השפעת המטבח הצרפתי שהוא תחום מומחיותה ניכר לאורך כל הטיול) ובסיוע שף אורח-הראל סמו. כך יצאו לדרך 17 אופנועים מהאיכות המעולה ביותר מבציר משובח ביום שבת יפהפה, ובמזג אוויר מצויין לספיגת מיני טעמים ומאכלים ממיטב המטבח הלאומי ישראלי.
הטיול החל בקצב איטי ורגוע, כיאות לתבשיל שבושל זמן ארוך והשביח על האש הקטנה, בעודו מבעבע ומגיר ממיציו.
ארוחת הבוקר נערכה בנוף מתובלן כראוי ביער אליקים, כשהכיוון הכללי היה המטבח הצפוני, מראותיו, ריחו וטעמיו הסתוויים.
ארוחת הצהריים נערכה לאחר בישול דלק איכותי, עשבי תיבול בטעם אספלט שחור מתפתל ושאר חומרי טעם וריח. המנות הוגשו בלוית תוספות נעימות לחיך בראש הניקרה, שם נתגלו בזו אחר זו הפתעות טעימות אשר השתלבו היטב בארוחה כולה. בין השאר כללו התוספות ביקור באתר ראש הניקרה בצרוף עקיצת טעם מפולפלת של ירידה ברכבל וביקור באתר הנקרות. נלוו למנה נוזלים קרירים ומרווים של מי ים המתנפצים לסלעים, ותוספת מפתיעה ומגרת חך בצורת מיצג אור קולי במעמקי ניקרה שבה עברה מסילת ברזל בריטית שקישרה בין ישראל לאירופה. אכן ארוחת גורמה.
הארוחה הטעימה המשיכה בניצוחו של השף אריאל סמו שהוביל חזרה לכיוון המרכז. השפעותיו של השף אלחנן ניכרו והיו דומיננטיות מאוד בבישולו של השף האורח, בעיקר בתחום הכנת הבצקים, מהירות הנסיעה האיטית משהו לטעמי וגימורן האסתטי ורב המעוף של המנות שהוצעו לנו.
אך אין טיול מושלם. הצלחתי ברוב מאמץ למצוא פגם בארוחה/טיול, למרות שלצערי אין המדובר במזון כלל, ולהלן אפרט - 
מצטרפי הטיול – אניני טעם כולם (כראוי לרוכבי דו גלגלי), החליטו לסעוד במסעדת "אסטושה" שבמושב ליימן, מקום מופלץ ומיותר המתהדר לשווא בתואר "מסעדה". תחת איצטלת "מסעדת גורמה" הוגש למשתתפים בליל טפל של קציצות ונקניקיות עוף זולות, דוגמיות דלות בכמות של סלטים, פסטה מתוך אריזות של אסם  וזאת מתוך תפריט תפל וחסר גיוון שאף לא עמד בדרישות המינימום שסוכמו מראש. רק לחם הבית והשתייה היו סבירים, אך זאת ניתן למצוא בכל מסעדה ממוצעת.
ניסיון להזמין קינוחים עורר פלצות אף הוא לאור הבלילה מלאת הגושים ובעלת טעם מוזר שנקראה ביומרה קציפת וניל בפירות יער. הצצה בתפריט גילתה מחירים שערורייתיים שיש צורך בחוצפה עזה לדורשם לאור הכמות והאיכות הנמוכה שהציגה המסעדה – אבל הטיול הרי עוסק במאכלים ובטעמים- ולא במיני חומרים זולים ודוחים כפי שהוצגו לנו ב"אסטושה".
לסיכום – המבקר מוצא לנכון להעניק לטיולי קא"ו כוכב מישלן אחד נוסף, ונוטל ממסעדת אסטושה את הכוכב היחיד שאין לה ומבטיח להגיע לטיולים הבאים אך לא למסעדה.

כתב: יובל קנון
תודות:.
- פרסום הטיול והכנת סלטים מעוררי השראה- יובל קנון, אורן קוסלובסקי וקוקי על הסוזוקי 
- תכנון מסלול הטיול ושטיפת כלים – אראל סמו
- ווסטים והוצאת מנות אומנותיות – אורן קוסלובסקי וענבר קרנר 
- הדפסת תוכנית הטיול וניקוי רצפת המטבח - יובל קנון
- מאסף/מוביל (בשיתוף) וערבול הבצק – אראל סמו 
-  תמיכה לוגיסטית והקפצת הירקות –  אראל סמו, יובל קנון ומשה בויארסקי, 
- מרשלים ותכנון תפריט – אבי מזרחי, יובל קנון, יעקב הרנשטאט, משה בויארסקי, ערן שאקי, רענן שנהב, ותום רואטגר.
- הערות קונסטרוקטיביות וטעימת המנות – חיים קורן, יובל קנון, ואראל סמו
ואם שכחתי מישהו – סליחה. 

שף אלחנן שרון